Potocký, Milan, poslanec NR SR (2021-04-01):
Ďakujem za slovo, pán predsedajúci. Vážený pán premiér, pani poslankyne, páni poslanci, na úvod mi dovoľte povedať, že je mi nesmierne ľúto, že keď prejednávame takýto, takýto dôležitý návrh, keď sa pozriete do pléna, nie je tu ani jeden poslanec HLAS-u a SMER-u. A pritom práve táto partia môže výrazným spôsobom za to, ako v dnešnej situácii zvládame alebo nezvládame boj s pandémiou. Na úvod chcem povedať, že v tomto parlamente nie je ani jeden jediný poslanec, ktorý by bol nadšený, že ideme schvaľovať predĺženie núdzového stavu. V tom sa, myslím, všetci zhodneme. Rozdiel je len v tom, že časť z nás si plne uvedomuje, že predĺženie núdzového stavu je ešte v tejto chvíli nevyhnutné a chceme chrániť životy a zdravie ľudí. Je potrebné zdôrazniť, že Slovensko vo vyhlásení núdzového stavu nie je ojedinelé. Núdzový stav vyhlásilo viacero členských štátov Európskej únie, napríklad Bulharsko, Česká republika, Fínsko, Estónsko, Maďarsko, Lotyšsko a ďalšie krajiny. Núdzový stav by v tejto chvíli nebol možno potrebný, ak by predchádzajúce vlády Roberta Fica počúvali naliehavé prosby Slovenskej lekárskej komory, ale aj ďalších zdravotníckych organizácií, ktoré už viac ako desať rokov upozorňujú, že je nedostatok lekárov a zdravotných sestier. V našom zdravotníctve, v nemocniciach, ambulanciách a v ďalších zariadeniach chýba okolo 2 700 lekárov a vyše 3 000 sestier. Nič ste s tým, páni zo SMER-u, roky nerobili. Aj kvôli vášmu nezáujmu, ľahostajnosti sú dnes lekári vyťažení a pracujú na hraniciach svojich možností. A práve aj kvôli tomu je núdzový stav potrebný, pretože ste roky trestuhodným spôsobom ignorovali a neriešili alarmujúcu personálnu krízu v zdravotníctve. Núdzový stav je tu aj preto, aby vláda, ministerstvo zdravotníctva mohli rýchlo a operatívne manažovať personálne obsadenie v jednotlivých zdravotníckych zariadeniach, ak nastanú problémy. Žiaľ, núdzový stav je potrebný aj preto, že naše zdravotníctvo je v rukách oligarchov a finančných skupín. Núdzový stav by nebol potrebný, ak by štát mal plne pod kontrolou zdravotníctvo a nemocnice. Ale ako môže štát efektívnym spôsobom manažovať boj proti pandémii, ak značná časť zdravotníckych zariadení, nemocníc je dnes v súkromných rukách a finančných skupín? A vy veľmi dobre viete, že pre finančné skupiny je zdravotníctvo v prvom rade výnosným biznisom, ochrana zdravia a záujmy štátu nie sú pre tieto finančné skupiny prvoradé. Páni z opozície, nie za tejto vlády, ale za predchádzajúcich vlád došlo k predaju nemocníc a zdravotníckych zariadení. Ak by boli v rukách štátu, dnes by sme možno nemuseli vyhlasovať núdzový stav, pretože riadenie nemocníc a ich materiálno-technické zabezpečenie, reprofilizácia lôžok by bola oveľa jednoduchšia. Núdzový stav by možno nebolo potrebné, by nebol možno potrebný, ak by sa všetci poslanci a parlamentné strany správali zodpovedne a motivovali by ľudí dodržiavať protiepidemiologické opatrenia. Všetci dobre vieme, čo sa udialo, keď odborníci, hygienici, epidemiológovia a vláda upozorňovali na nebezpečenstvo koronavírusu, čo robili niektorí opoziční poslanci. Tvrdili, že je to len bežná chrípôčka. Keď odborníci tvrdili, že noste rúška, opoziční poslanci kričali na námestiach rúška dole. Keď sa rozbiehalo očkovanie, strašili ste ľudí, že vás idú čipovať a ďalšie nezmysly. Takže, vážená opozícia, nepotrebovali by sme núdzový stav, ak by bol národ v boji proti pandémii jednotný, ak by ste medzi ľuďmi nešírili dezinformácie, nenávisť, strach, ak by ste nerozoštvávali ľudí proti sebe. Strašíte ľudí, ale realita je taká, že Slovensko v boji proti pandémii prijalo štandardné opatrenia ako väčšina ďalších štátov nielen v Európe, ale aj inde vo svete. Opozícia často argumentuje tým, že núdzový stav zavádza vláda preto, že sa bojí protestov a protivládnych zhromaždení. Ja som presvedčený, že vláda a politici, ktorí nekradnú, neprivatizujú a ktorým úprimne záleží na záchrane ľudského zdravia a životov, strach mať nemusia. Vy veľmi dobre viete, páni z opozície, že to, čím dnes ťažko skúšaný slovenský národ prechádza, nie je len o pandémii, ale o veľmi zlej, ťažkej a v mnohých prípadoch neúnosnej sociálno-ekonomickej situácii. Ale veľmi dobre poznáte aj odpoveď na túto otázku: Kto je zodpovedný za to, že ľudia žijú roky z výplaty do výplaty, nestíhajú splácať pôžičky a úvery a mnohé rodiny žijú na hranici chudoby? Vláda, ktorá je tu 12 mesiacov, alebo vláda, ktorá tu bola 12 rokov? Preto strach by mali mať skôr tí politici, ktorí tento štát odovzdali oligarchom, mafii a finančným skupinám a budovanie sociálneho štátu mali iba na jazyku a na reklamných bilbordoch. Táto pandémia, žiaľ, odhalila, aký skutočne silný sociálny štát ste budovali. Takmer úplne sa vám podarilo vymazať strednú triedu a ešte viac ste rozkrojili nožnice medzi bohatými a chudobnými. Hlavne preto dnes ľudia na Slovensku oveľa ťažšie znášajú následky pandémie ako iné vyspelé krajiny v Európe a vo svete. Takto dnes vyzerá sociálny vankúš, na ktorý dnes ľudia dopadli. Žiaľ, veľmi, veľmi tvrdo. Predĺženie núdzového stavu je potrebné aj preto, že boj s pandémiou sme ani zďaleka ešte nevyhrali. Vo svete a v Európe sa šíria ďalšie nebezpečné mutácie koronavírusu, nielen britská, ale juhoafrická a brazílska, ktoré sú oveľa nebezpečnejšie, šíria sa oveľa rýchlejšie, spôsobujú vážnejšie zdravotné problémy a ohrozujú aj mladších ľudí. Zároveň sa chcem z tohto miesta ospravedlniť za nás poslancov všetkým občanom, ktorí dodržiavajú opatrenia. Mnohí poslanci – a to je jedno, či z radov koalície, alebo opozície – išli obyvateľom zlým príkladom v čase, keď zodpovední občania našej krajiny dodržiavajú protiepidemiologické opatrenia, žijú v bublinách, nevychádzajú z domu alebo mimo okresu, obmedzili svoje kontakty, tak niektorí poslanci si odskočili zrelaxovať do exotiky, do Karibiku, Dubaja alebo na Maldivy. Nebudem ich menovať, všetci vieme dobre, ktorí to sú. Aj tieto prejavy papalášizmu prispeli k tomu, že ľudia sú oprávnene pobúrení a nahnevaní. Ale situácia sa aj vďaka zodpovednému prístupu väčšiny Slovákov a nasadeniu našich lekárov, zdravotných sestier a záchranárov pomaly, ale postupne zlepšuje. Ale je potrebné ešte v tejto fáze boja zostať obozretný a zodpovedný. To isté platí aj o nás politikoch, aby sme v tejto kľúčovej chvíli nemali na zreteli politické preferencie, prieskumy verejnej mienky a rebríčky obľúbenosti, ale záchranu ľudských životov a zdravie ľudí. Preto podporím predĺženie núdzového stavu, aby sme chránili najmä slabých, starých, chorých a zraniteľných. Ďakujem.